KIRJALLINEN KYSYMYS P-2206/02 esittäjä(t): Walter Veltroni (PSE) komissiolle. Nairobin köyhien tilanne.



Virallinen lehti nro 242 E , 09/10/2003 s. 0010 - 0011



KIRJALLINEN KYSYMYS P-2206/02 esittäjä(t): Walter Veltroni (PSE) komissiolle (12. heinäkuuta 2002) Aihe: Nairobin köyhien tilanne Nairobin asukkaista 55 prosenttia eli noin 2 miljoonaa ihmistä asuu hökkelikylissä, joita on kyhätty ympäri kaupunkia ilman, että niihin olisi puututtu minkäänlaisella rakennuspolitiikalla. Hökkelikylien taloudelliset, sosiaaliset ja hygieeniset olosuhteet ovat hälyttävän huonot, suorastaan epäinhimilliset. Suurin osa hökkelikylistä sijaitsee mailla, jotka ovat julkista omaisuutta, ja Kenian hallitus katsoo niiden olevan asumattomia maa-alueita ja myy niitä. Hökkelikylien köyhillä ei ole minkäänlaista oikeusturvaa, ja heidät häädetään asumuksistaan, jotka puretaan järjestämättä asukkaille mitään muuta majoitusta. Voiko komissio ilmoittaa, miten se arvioi kehitysyhteistyöpolitiikkansa puitteissa edellä mainittua hälyttävää ja vaikeaa ongelmaa? Onko komissio ottanut edellä mainitun ongelman esille suhteissaan Kenian viranomaisiin? Poul Nielsonin komission puolesta antama vastaus (6. elokuuta 2002) 1. Kenian hallitus on kansainvälisen yhteisön tukemana toteuttanut laajamittaisen kuulemisprosessin, johon myös kansalaiset ovat aktiivisesti osallistuneet, määritelläkseen johdonmukaisen strategian köyhyyden lievittämiseksi ja poistamiseksi pitkällä aikavälillä. Tämän pohjalta on laadittu strateginen suunnitelma köyhyyden poistamiseksi (Poverty Reduction Strategy Paper, PRSP), joka muodostaa lähtökohdan yhteistyöstrategioille Kenian tärkeimpien auttajien, kuten Euroopan yhteisön, kanssa. Yksikään avun antaja kuten yhteisö ei yksin pysty puuttumaan kaikkiin Kenian köyhyysongelmiin. Kenian hallituksen ja avunantajien välisellä koordinoinnilla jaetaan vastuita köyhyyden eri näkökohtiin liittyvissä tehtävissä. Tässä yhteydessä komission päätavoitteena Keniassa on lievittää köyhyyttä maaseudulla PRSP-strategian mukaisesti. Kolme neljäsosaa köyhistä asuu maaseudulla. Keskittyminen maaseutualueisiin ei kuitenkaan tarkoita, etteikö kaupunkien köyhyyteen puututtaisi millään tavalla: siihen pyritään vaikuttamaan tukemalla sellaisia kansallisen politiikan aloja (esim. terveydenhuoltoa), joilla on suuri merkitys köyhyyden syntytekijöihin Keniassa. Lisäksi tukea annetaan lukuisin erityistoimin esimerkiksi koulutuksen, vesihuollon ja jätehuollon aloilla. Myös tulovirtaa synnyttäviä hankkeita rahoitetaan mikroyritysten tukiohjelmasta. Lisäksi komissio rahoittaa useita kansalaisjärjestöjen kanssa yhteisrahoitteisia hankkeita Nairobin hökkelikylissä ammattikoulutuksen kehittämiseksi, katulasten integroimiseksi yhteiskuntaan ja HIV-viruksen/AIDSin ehkäisemiseksi. 2. Maanhallintaoikeuteen liittyvät kysymykset ovat Afrikan maissa monimutkaisia ja yleensä vaikeita ratkaista. Ne eivät millään muotoa ole kaupunkialueiden erityispiirre ja liittyvät yleensä muihin kysymyksiin, kuten perinteisiin maaoikeuksiin sekä siirtomaakauden ja itsenäistymisen jälkeisiin lainsäädännön muutoksiin. Myötävaikuttamalla kestävämpään kehitykseen maaseudulla komissio pyrkii vähentämään maaseutuväestön hakeutumista suurien kaupunkien hökkelikyliin. Komissio valmistelee jäsenvaltioita kuullen kestävän kaupunkikehityksen suuntaviivoja, jotka koskevat asuttamiseen ja maanhallintaoikeuksiin liittyviä kysymyksiä. Komissio on parhaillaan mukana myös Maailmanpankin/YK:n rahoittamassa Cities Alliance -kumppanuushankkeessa, jonka pääaiheena on kaupunkikehitysstrategioiden tukeminen, mukaan luettuna slummialueiden kunnostaminen. Kenia on yksi hankkeen kohdemaista.